Teater Marintim

Teater Marintim er et norsk amatørteaterensemble som ble startet i Nærøy i 1997.

 Produksjoner (utvalg) 

 Landnåmsfolk (1998) 
Ensemblets første produksjon var utespillet «Landnåmsfolk», der kunstnerisk leder Trond Aglen hadde dramatisert Peter Jægers monolog «Landnåmsmænd», som opprinnelig ble fremført av Martin Linge i Namsos i 1936. Monologen og utespillet handler om nordmenns utvandring fra Hrafnista i Nærøy til Island. Teater Marintims produksjon hadde musikk av Paul Okkenhaug, og ble oppført tre år på rad ved Lundring i Nærøysund.

 Senere produksjoner 
Teater Marintim har senere satt opp en rekke skuespill av lokale og internasjonale dramatikere. Ensemblet har produsert egne dramatiseringer av Olav Duuns Medmenneske og Massi og folket hennes og fremført stykkene blant annet på Duun-stemnet på Jøa. 

Ensemblet har også vist oversatt, utenlandsk dramatikk, som Eugene Ionescos Den skallede sangerinne, Sławomir Mrożeks I rom sjø, Samuel Becketts Mens vi venter på Godot, Berthold Brecht Småborgerbryllup og Millington Synges Ryttere mot havet. 

Teater Marintim oppførte i 1999 kirkemusikkspillet Fra Njord til Dass i gamle Nærøy kirke på Nærøya; oppsetningen ble senere vist også i Østersund i Sverige.

I 2003 gikk syv lokale teaterorganisasjoner i Nord-Trøndelag, deriblant Teater Marintim, sammen om å sette opp Ludvig Holbergs Jeppe på berget. I 2004 videreførte fire av ensemblene samarbeidet ved å sette opp musikalen Havet ligg aldri stille av Arne Andersson og Asgeir Skrove, i anledning åpningen av det nasjonale kystkultursenteret Norveg i Røyrvik kommune. Både i 2003 og i 2004 var Liv Hege Nylund regissør for oppsetningen.

Millenniums-forestillingen i 2000 var Fra Njord og Kvitekrist til Telecom.

Ensemblet har også medvirket flere ganger i vandreteatret Rørvik – den første lille by på en øy annethvert år i mars. Sandkassen av Edward Albee ble oppført utendørs på en strand på øya Gjerdinga i Nærøysund,

De har også satt opp stykker spesielt rettet mot ungdom, deriblant Christian Berglings Kenta Åhmans lonely dreams og – som et DUS-prosjekt med premiere på Nord-Trøndelag Teater – Kristin Auestad Danielsens Den mørke skya.

I 2022 satte Teater Marintim opp musikkteaterspillet Og du som gav meg feil kurs i Rørvik kirke. Stykket er skrevet av av Ola Grøvdal og Rolf Anker Pettersen, og handler om hurtigruteskipet «Sanct Svithun»s forlis på Folla-havet i 1962, hvor 41 av 89 mennesker omkom.

 Referanser 

Kategori:Nærøy
Kategori:Kultur i Trøndelag
Kategori:Norske amatørteatre
Kategori:Etableringer i 1997